**Elegie**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă vreodată în lunga-ți cale

Te-i simți, frate, nenorocit,

Pieptul în chinuri, inima-n jale,

Viața-ți de lacrimi o tristă vale,

Ochii în plângeri de dor răpit;

Când fără soarte, fără de nume,

Te-i vede singur... disprețuit,

Un singur suflet nu-i ave-n lume,

Luptând cu-a vieții valuri în spume,

Un suflet care te-ar fi iubit;

Când fug amicii de lângă tine,

Când plângi de soarta-ți trist părăsit,

Gândește atuncea și tu la mine

Nici eu în lume n-o duc mai bine,

Și eu sunt, frate, nenorocit.

----

(Dedicație

Spre suvenire fratelui Gregoriu Dragosiu

M. G. Eminescu

din Ipotești)